Gandia obri nous espais per al vianant amb la restricció del trànsit a passeig marítim i el Centre Històric
11 juny 2020

## Gandia obri nous espais per al vianant amb la restricció del trànsit a passeig marítim i el Centre Històric11 juny 2020Última actualització: 14 juliol 2025

![](../gestion/img/img-web-gnd-2-VAL.jpg)  
  

Gandia restringix el trànsit rodat en les zones de la primera línia de la platja i el Centre Històric, coincidint amb l’etapa final de la desescalada de la crisi del coronavirus. Una mesura inèdita i valenta per a la recuperació de l’espai públic, l’espai de totes i tots. Una mesura que va en la línia d’altres ciutats europees per a racionalitzar i pacificar el trànsit; per a millorar la seguretat a causa de la covid-19; per a ampliar els espais per a les persones, per al nostre comerç i la nostra hostaleria; per a reduir la contaminació en la ciutat...  
I, sobretot, per a recuperar uns espais amb nous usos per a les persones. Sempre anant de la mà dels ciutadans, comerciants i hostalers perquè facen seues estes mesures i vegen amb els seus propis ulls que uns carrers sense cotxes són més humans i amb més qualitat de vida.

**QUÈ?**

*   A la ciutat de Gandia **es restringix, provisionalment, el trànsit en el passeig marítim Neptú** (amb un informe favorable per part de Demarcació de Costes) i **el Centre Històric**.

**QUI?**

*   Es tracta d’una mesura que ha posat en marxa l’Ajuntament de Gandia **en companyia del sector turístic de la platja** (hostalers, hotelers, comerciants) i de les **associacions de comerciants i d’hostaleria del Centre Històric**, els quals han donat el seu suport a esta iniciativa que ha sigut consensuada i dialogada amb les entitats implicades.

**COM?**

*   Es limita el trànsit, però queda garantit l’accés lliure, sempre respectant la velocitat de 10 km/h per a adequar-la al pas dels vianants, a:
    *   Veïns i residents per a entrar o eixir de les seues cotxeres o per necessitats de càrrega/descarrega
    *   Vehicles de transport per a l’abastiment de comerços, bars i restaurants, en horari autoritzat
    *   Aparcaments públics
    *   Taxis
    *   Vehicles autoritzats i d’emergències

*   **La Marina Gandiense ja no passa pel passeig marítim** i canvia el seu recorregut pels carrers Clot de la Mota-Rioja, mentre que **l’Urbanet manté la seua línia pel Centre Històric** (plaça Maria Enríquez; carrers de les Carmelites, Jesuïtes i Duc Alfons el Vell; passeig de les Germanies; Vallier; Pellers...).

**ON?**

*   **Passeig marítim Neptú** (a partir de l’encreuament amb el carrer Alcoi).

*   **Centre Històric:**
    *   Eix format per la plaça **Duquessa Maria Enríquez** i els carrers de les **Carmelites, Jesuïtes i Duc Alfons el Vell**.
    *   **Trams inicials del passeig de les Germanies** (des de la passarel·la del riu Serpis fins al teatre Serrano).
    *   **Voltants de l’Ajuntament**.

**QUAN?**

*   Passeig marítim Neptú: a partir de l’**1 de juny**.
*   Centre Històric: a partir del **12 de juny**.

**I PER QUÈ?**

*   Perquè en temps de pandèmia es pretén:
*   Guanyar espai per als vianants **facilitant el distanciament social** recomanat per les autoritats sanitàries.
*   Incrementar l’espai destinat a les **terrasses de bars i restaurants** per a pal·liar els efectes d’esta crisi en el sector de l’hostaleria.
*   Perquè **es potencia el comerç urbà i l’hostaleria local**, ja que en les zones de les ciutats on el trànsit està pacificat estos sectors milloren de forma molt significativa el seu rendiment.
*   Perquè hem de pensar en el nostre futur i la Llei de Canvi Climàtic que ens ve obliga a les ciutats de més de 50.000 habitants, com Gandia, a establir zones **lliures de contaminació mediambiental**.

Gandia torna a ser una ciutat pionera i seguix apostant per una mobilitat sostenible. I, en els temps que estem vivint cap a una nova realitat, no podia quedar-se enrere. Gandia es redefinix perquè continue sent eixa ciutat amable i saludable que sempre ha sigut, estrenant **nous espais per als nous temps**.

[Twittear](https://twitter.com/share)